Sebastian Vettel si počas Veľkej ceny Azerbajdžanu neudržal nervy na uzde a po odjazde bezpečnostného vozidla do boxov pred avizovaným reštartom pretekov zámerne narazil do Lewisa Hamiltona. Brit potvrdil, že si pretekára Ferrari po pretekoch vyhľadal a napomenul ho, aby sa podobná situácia už nikdy viac neopakovala.
"Keď som s ním neskôr hovoril, povedal som mu, že je to známka neúcty, takže sa do mňa už nikdy takto nenavážaj, inak budeme mať problémy," uviedol Hamilton pre motorsport.com. "Nikdy som to nikomu neurobil. Ani neviem, nad čím premýšľal, keď to urobil...Nikdy som nebol v takejto pozícii. Myslím si, že ľudia reagujú pod tlakom rozdielne."
Hamilton reagoval po kolízii pomerne pokojne, keďže nechcel vyvolať vír negatívnych emócií. "Myslím si, že existujú rôzne spôsoby, akými môžete zvládať situácie. Vedel som, aký som mal v pretekoch cieľ a nechcel som, aby mi to niečo prekazilo."
"Nechcel som niečo povedať alebo reagovať spôsobom, ktorý spôsobí nejaké negatívne emócie, ktoré ma odvrátia od môjho konečného cieľa. A samozrejme, skúsenosti vás naučia všetky tieto veci od seba oddeľovať," dodal Hamilton.